

\_\_\_\_\_napirend

**ELŐTERJESZTÉS**

az EVAT Egri Vagyonkezelő és Távfűtő Zrt. leányvállalataival kapcsolatos döntésekről

**Tisztelt Közgyűlés!**

**I.**

Az EVAT Egri Vagyonkezelő és Távfűtő Zrt. 100%-os tulajdonában áll az ARNAUT PASA FÜRDŐJE Gyógyászati Kft. A gazdasági társaság fő tevékenységei a gyógyászati tevékenység, szakorvosi járóbeteg-ellátás és a fürdőgyógyászati ellátás.

Eger Megyei Jogú Város Önkormányzatának Közgyűlése a 212/2024. (VI.27.) számú határozatával javaslatot tett az EVAT Egri Vagyonkezelő és Távfűtő Zrt. Igazgatóságának arra, hogy az ARNAUT PASA FÜRDŐJE Gyógyászati Kft-nél válassza meg ügyvezetőnek 6 hónap határozott időtartamra Molnár Lászlót, aki ügyvezetői tevékenységét ingyenesen, külön díjazás nélkül lássa el.

Az Igazságügyi Minisztérium Céginformációs és az Elektronikus Cégeljárásban Közreműködő Szolgálat nyilvántartása alapján Molnár László ügyvezetői jogviszonya 2024. július 20. napjától 2025. január 20. napjáig tart.

Eger Megyei Jogú Város Önkormányzata Közgyűlésének az önkormányzat vagyonáról és a vagyongazdálkodásról szóló 33/2022.(XI.25.) önkormányzati rendelete (továbbiakban: Vagyonrendelet) 42. § (1) bekezdésében foglaltak alapján a közvetett önkormányzati tulajdonban az önkormányzat többségi befolyása mellett működő gazdasági társaságok esetében a Közgyűlés tesz javaslatot a gazdasági társaság legfőbb szervének a vezető tisztségviselők megválasztása ügyében.

***„42. §***

*„(1) Közvetett önkormányzati tulajdonban az önkormányzat többségi befolyása mellett működő gazdasági társaságok esetében a* ***Közgyűlés tesz javaslatot a gazdasági társaság legfőbb szervének az alábbi ügyekben:***

*a) vezető tisztségviselő(k), felügyelő bizottsági tagok megválasztása,*

*b) vezető tisztségviselő(k) visszahívása, megbízatásának meghosszabbítása,*

*c) a felügyelő bizottság tagjai megbízatásának meghosszabbítása, visszahívása.”*

A köztulajdonban álló gazdasági társaságok takarékosabb működéséről szóló 2009. évi CXXII. törvény (továbbiakban: Törvény) 6. § (4) bekezdése alapján egy természetes személy legfeljebb egy köztulajdonban álló gazdasági társaságnál betöltött vezető tisztségviselői megbízatás után részesülhet javadalmazásban:

***„6.§***

*(4) Egy természetes személy legfeljebb egy köztulajdonban álló gazdasági társaságnál betöltött vezető tisztségviselői megbízatás, valamint legfeljebb egy köztulajdonban álló gazdasági társaságnál betöltött felügyelőbizottsági tagság után részesülhet javadalmazásban.”*

Molnár László 2022. április 01. napjától tölti be az EGER TERMÁL Fürdőüzemeltető Kft. ügyvezetői tisztségét, azért az ARNAUT PASA FÜRDŐJE Gyógyászati Kft-ben betöltött vezetői tisztségviselői megbízatása után díjazásban nem részesülhet.

Fentiek alapján javaslom az EVAT Egri Vagyonkezelő és Távfűtő Zrt. Vezérigazgatójának, hogy 2025. január 21. napjától, 5 éves határozott időtartamra Molnár Lászlót bízza meg az ARNAUT PASA FÜRDŐJE Gyógyászati Kft. ügyvezetésével.

**II.**

Az EVAT Egri Vagyonkezelő és Távfűtő Zrt. 100%-os tulajdonában áll az Egri Városfejlesztési Kft.

Eger Megyei Jogú Város Önkormányzatának Közgyűlése a 213/2024. (VI.27.) számú határozatával javaslatot tett az EVAT Egri Vagyonkezelő és Távfűtő Zrt. Igazgatóságának, hogy az Egri Városfejlesztési Kft-nél válassza meg ügyvezetőnek 6 hónap határozott időtartamra Takács Zoltánt, aki ügyvezetői tevékenységét ingyenesen, külön díjazás nélkül lássa el.

Az Igazságügyi Minisztérium Céginformációs és az Elektronikus Cégeljárásban Közreműködő Szolgálat nyilvántartása alapján Takács Zoltán ügyvezetői jogviszonya 2024. július 20. napjától 2025. január 20. napjáig tart.

Takács Zoltán 2015. június 01. napjától az Egri TISZK Térségi Integrált Szakképző Központ Közhasznú Nonprofit Kft. vezető tisztségviselője, tehát a Törvény 6. § (4) bekezdése értelmében az Egri Városfejlesztési Kft. ügyvezetőjeként külön díjazásban nem részesülhet.

A Vagyonrendelet 42. § (1) bekezdése alapján javaslom az EVAT Egri Vagyonkezelő és Távfűtő Zrt. Vezérigazgatójának, hogy Takács Zoltánt válassza meg az Egri Városfejlesztési Kft. ügyvezetőjének, 2025. január 21-től 5 éves határozott időtartamra.

A településfejlesztési és településrendezési kötelezően ellátandó önkormányzati feladatokat Eger Megyei Jogú Város Önkormányzatának a városfejlesztéshez kapcsolódó feladatok ellátásáról szóló 33/2015. (X.30.) számú önkormányzati rendeletével (a továbbiakban: Rendelet) történő kijelölés alapján korábban az Egri Városfejlesztési Kft. látta el. Tekintettel arra, hogy az Egri Városfejlesztési Kft. az utóbbi időben egy fő ügyvezetővel működött, a jogszabályban meghatározott feladatát már nem látta el, így Eger Megyei Jogú Város Önkormányzatának Közgyűlése a 2024. november 28-i ülésén döntött a Rendelet hatályon kívül helyezéséről és arról, hogy a településfejlesztési kötelezően ellátandó önkormányzati feladatok elvégzésére létrehozza az Egri Fejlesztési Ügynökség Korlátolt Felelősségű Társaságot.

A fentiekre tekintettel indokolt az Egri Városfejlesztési Kft. jogutód nélküli megszüntetése. A közvetett önkormányzati tulajdonban lévő gazdasági társaság esetében a tulajdonosi jogosítványokat a tulajdonos gazdasági társaság gyakorolja azzal, hogy Polgári Törvénykönyvről szóló 2013. évi V. törvény 3: 112. § (3) bekezdése alapján az egyszemélyes gazdasági társaságnál az egyedüli tag az ügyvezetésnek utasítást adhat, amelyet a vezető tisztségviselő köteles végrehajtani. Az EVAT Egri Vagyonkezelő és Távfűtő Zrt. hatályos Alapszabályának értelmében a Vezérigazgató gyakorolja az EVAT Zrt. nevében és képviseletében az EVAT Zrt. egyszemélyes gazdaság társaságaiban az alapítói jogokat. Javaslom az EVAT Zrt. Vezérigazgatójának, hogy hozzon döntést az Egri Városfejlesztési Kft. jogutód nélküli megszüntetéséről és rendelje el a cég végelszámolását, megjelölve a végelszámolás kezdő időpontját. Javaslom továbbá, hogy bízza meg Takács Zoltán jelenlegi ügyvezetőt végelszámolónak, tekintve, hogy a végelszámolás kezdő időpontjában ügyvezetői megbízatása megszűnik és a végelszámolás kezdő időpontjától a cég önálló képviseleti joggal rendelkező vezető tisztségviselőjének a végelszámoló minősül. A végelszámoló feladatait változatlanul megbízásos jogviszonyban, ingyenesen lássa el.

**Kérem a Tisztelt Közgyűlést, hogy fogadja el az alábbi határozati javaslatokat.**

Eger, 2024. december 05.

**Vágner Ákos**

Eger Megyei Jogú Város

Polgármestere

**Határozati javaslatok:**

1. **Eger Megyei Jogú Város Önkormányzatának Közgyűlése az önkormányzat vagyonáról és a vagyongazdálkodásról szóló 33/2022. (XI.25.) önkormányzati rendelete 42. § (1) bekezdése alapján javasolja az EVAT Egri Vagyonkezelő és Távfűtő Zrt. Vezérigazgatójának, hogy Molnár Lászlót** **(születési ideje: …….., anyja neve:………., lakcíme: ……...) bízza meg az ARNAUT PASA FÜRDŐJE Gyógyászati Kft. ügyvezetői feladatainak ellátásával, 2025. január 21. napjától 5 éves határozott időtartamra. Az ügyvezető tevékenységét ingyenesen, külön díjazás nélkül lássa el.**

**Felelős:**

**Dr. Bánhidy Péter vezérigazgató, EVAT Zrt.**

**Határidő: 2025. január 20.**

2. **Eger Megyei Jogú Város Önkormányzatának Közgyűlése az önkormányzat vagyonáról és a vagyongazdálkodásról szóló 33/2022. (XI.25.) önkormányzati rendelete 42. § (1) bekezdése alapján javasolja az EVAT Egri Vagyonkezelő és Távfűtő Zrt. Vezérigazgatójának, hogy Takács Zoltánt** **(születési ideje: …..., anyja neve: …….., lakcíme: …….) bízza meg az Egri Városfejlesztési Kft. ügyvezetői feladatainak ellátásával, 2025. január 21. napjától 5 éves határozott időtartamra, amennyiben jelen határozat 2. pontjában javasolt, a Kft. végelszámolásáról szóló tulajdonosi döntés meghozatalára 2025. január 20. napjáig nem kerülne sor, illetve a Kft. vonatkozásában elrendelni javasolt végelszámolás kezdő időpontja 2025. január 20. napját követő időpontban kerülne meghatározására. Az ügyvezető tevékenységét ingyenesen, külön díjazás nélkül lássa el.**

**Felelős:**

**Dr. Bánhidy Péter vezérigazgató, EVAT Zrt.**

**Határidő: 2025. január 20.**

1. **Eger Megyei Jogú Város Önkormányzatának Közgyűlése javasolja az EVAT Egri Vagyonkezelő és Távfűtő Zrt. Vezérigazgatójának, mint az Egri Városfejlesztési Kft. alapítói jogait gyakorló személynek, hogy intézkedjen az Egri Városfejlesztési Kft. végelszámolással történő megszüntetéséről és ennek körében szükséges intézkedéseket teljes körűen tegye meg. A végelszámolási eljárás megkezdésekor a végelszámolónak jelölje ki Takács Zoltánt (születési ideje: .…., anyja neve: ………., lakcíme: ……….). Az EVAT Egri Vagyonkezelő és Távfűtő Zrt. Vezérigazgatója - a végelszámolás elhatározásáról meghozott döntést követően - a végelszámolás tényének közzétételéről intézkedni köteles.**

**Felelős:**

**Dr. Bánhidy Péter vezérigazgató, EVAT Zrt.**

**Határidő:**

* **a végelszámolás elrendelésére: legkésőbb 2025. január 31.**
* **elrendelése esetén a végelszámolás befejezésére: legkésőbb 2025. december 31.**